የዳርት ስፖርት ማሰልጠኛ ማንዋል ተዘጋጀ
 የኢትዮጵያ ዳርት ስፖርት የዳኝነት ስርዓትን በፌዴራል ደረጃ ወጥ በሆነ መልኩ ለማከናወን የሚያስችል የማሰልጠኛ ማንዋል ዝግጅት ተጠናቆ ሥራ ላይ መዋሉ ተገለጸ።የኢትዮጵያ ዳርት ፌዴሬሽን ለአዲስ ዘመን እንደገለጸው፣ ማንዋሉ በአዲስ መልክ የተዘጋጀ ሲሆን፤ ይህም እስከዛሬ የነበረውን የተዘበራረቀ አሰራር በማስቀረት ወጥ አሰራርን ለመዘርጋት ያግዛል። ከዚህ በኋላም በማንኛውም ደረጃ የሚካሄዱ የዳርት ውድድሮች፣ ግጥሚያዎችና ጨዋታዎች ወጥ በሆነ መንገድ የሚመሩት በዘርፉ ባለሙያዎች በተዘጋጀና ዓለም አቀፍ ድንጋጌዎችን ባካተተ መልኩ በተዘጋጀው ማኑዋል ነው።ማኑዋሉ ከዳኝነት ስልጠና ባሻገር በርካታ ነባር
ችግሮችን እንዲፈታ የተዘጋጀ መሆኑንም ፌዴሬሽኑ ይጠቁማል። ለሁሉም ክልሎች በአጋዥ መሳሪያነት፤ በተለይም በፅንሰ-ሀሳብ ብያኔ፣ ነጥብ አሰጣጥ፣ ሪኮርድ አያያዝ እና ሌሎች ችግሮችን ከመፍታት አኳያም በወጥነት እንዲያገለግል ሆኖ የተዘጋጀ መሆኑንም አመልክቷል።የኢትዮጵያ ዳርት
ስፖርት ፌዴሬሽን ጽህፈት ቤት ኃላፊ አቶ ጥላሁን አላምረው እንዳብራሩት፤ ማኑዋሉ ከዚህ በፊት የነበረውን ሙሉ ለሙሉ በመከለስና የዓለም አቀፍ ዳርት ፌዴሬሽንን ህጎች፣ ደንቦችና መመሪያዎች ከአገሪቷ ተጨባጭ ሁኔታ ጋር በማገናዘብ የተዘጋጀ ነው። ከዚህ በኋላ የዳርት ውድድሮችን፣ የዳኝነት ሥነ-ሥርዓቱን፣ የቅሬታ አቀራረብና አፈታት ሂደትንና መሰል ጉዳዮችንም ዓለም አቀፍ ህጉን መሰረት ባደረገ መልኩ እንዲስተናገዱ ከማድረግ አኳያ ከፍተኛ አስተዋጽኦ ያደርጋል ተብሎ ታምኖበታል።የፌዴሬሽኑ ፕሬዚዳንት አቶ
ተስፋዬ ጎይቴ በበኩላቸው፤ የኢትዮጵያ ዳርት ፌዴሬሽን ሥራ አስፈፃሚ ባለፈው ሳምንት አጋማሽ ባካሄደው መደበኛ ስብሰባ ላይ ቀርቦ ይሁንታ ማግኘቱን ይገልጻሉ። ከዛሬ ጀምሮም ወደ ተግባር እንዲሸጋገር የተወሰነው ይህ ማኑዋል የዳርት ስፖርትን ተወዳጅና ተዘውታሪ ከማድረግ፣ ከማዘመን፣ ስፖርታዊ ጨዋነትን ከማስፈን፣ የመረጃ አያያዝ ስርዓትን ከማቀላጠፍ፣ በክልል ፌዴሬሽኖች፣ ማህበራትና ሌሎች ክበባት መካከል የጋራ ግንዛቤን ከማዳበር አንፃር ከፍተኛ አስተዋጽኦ እንዳለውም ጠቁመዋል። የኢትዮጵያ ዳርት
ፌዴሬሽን እ.አ.አ
በ2015 የዓለም አቀፉ
ዳርት ፌዴሬሽን (WDF) አባል
መሆኑ ይታወሳል።አዲስ ዘመን ግንቦት 12/2011 